Selveri suurjooksul on esmakordselt rahalised auhinnad
#000000
Tänavune Rapla Selveri suurjooks on järjekorras seitsmes ning uuendusi on päris mitmeid.
Juba mitu kuud tagasi sai selgeks, et esmakordselt joostakse Selveri suurjooksu raames poolmaratoni.
#000001
Esmaspäeval, 20. mail käis kergejõustikuvõistluste korraldaja Mati Lilliallik isiklikult Raplas ja täpne poolmaratoni distants mõõdeti välja. Üheks uuenduseks on veel see, et pikemate distantside võitjatele on välja pandud rahalised auhinnad. Varem seda olnud ei ole. Poolmaratoni ja 10 kilomeetri distantsi võitjad saavad 200 eurot, teise koha omanikud 100 ning kolmandal kohal lõpetajad 50 eurot. Pühapäeval, 26. mail toimuva võistluse stardini on jäänud veel loetud päevad. Peakorraldaja Donatas Narmont ütles, et kõik ettevalmistused on kontrolli all. Korraldajate soov näha kõikide distantside peale 2000 jooksjat on jätkuvalt reaalne. Eelregistreerimisel on end juba kirja pannud 1300 jooksjat. Narmonti sõnul on elu näidanud, et viimastel päevadel tuleb neid veel juurde. Jooksudele saab end kirja panna ka võistluspäeval ehk 26. mail kohapeal, Rappeli keskuse parklas.
Uuendus on muidugi ka see, et lastejooksudele on avatud eelregistreerimine ning 300 väikest jooksjat on juba kirja pandud. Narmont rääkis, et lastejooksudele ongi sel aastal rohkem panustatud. Kohal on nii Pipi kui ka Lotte, kes mõlemad lastega tegelevad. Kõik mudilased saavad pärast jooksu kaela ka medali. Muidugi soovivad korraldajad näha stardis rohkem kohalikke elanikke ning Narmont kutsub üles Rapla elanikke starti tulema. Viie kilomeetri distantsi saab läbida ka kepikõnniga või näiteks koos lapsevankriga.
Tippjooksjatest on praeguse seisuga lubanud tulla osalema Tiidrek Nurme ja Ibrahim Mukunga.
#000002
Viljandi mnt 6, Rapla 79511
#000003
Ajaleht Raplamaa Sõnumid on kord nädalas (kolmapäeviti) ilmuv poliitiliselt ja majanduslikult sõltumatu Raplamaa uudiseid kajastav väljaanne.
#000004